የመተሃራ ስኳር ፋብሪካ ከ1 ሚሊዮን በላይ ኩንታል ስኳር ለማምረት እየተረባረበ ነው
 የመተሃራ ስኳር ፋብሪካ በያዝነው በጀት ዓመት በካይዘን የስራ አመራር ፍልስፍና እየተመራ አንድ ነጥብ ሶስት ሚሊዮን ኩንታል ስኳር ለማምረት እየተረባረበ መሆኑን ገለፀ፡፡የመተሃራ ስኳር ፋብሪካ ዋና ስራ አስኪያጅ አቶ ዘነበ ይማም ፋብሪካው በተጠናቀቀው በጀት ዓመት 798 ሺህ ኩንታል ስኳር ማምረቱን ገልጸው ዘንድሮ በካይዘን የስራ አመራር ፍልስፍና እየተመራ አንድ ሚሊዮን 300 ሺህ ኩንታል ስኳር ለማምረት እየተረባረበ ነው ብለዋል።ፋብሪካው በ100 ሚሊዮን ብር በጀት በውጭ ኮንትራክተሮች ሙሉ እድሳት እየተደረገለት መሆኑንም ገልጸዋል።ከስኳር ምርት በተጨማሪ 10 ሚሊዮን 261 ሺህ 363 ሊትር ኢታኖልና 25 ሺህ ኩንታል ፍራፍሬ አምርቶ ለገበያ ለማቅረብ እየሰራ መሆኑን ዋና ስራ አስኪያጁ አስረድተዋል፡፡በካይዘን የስራ አመራር ፍልስፍና በፋብሪካው የነበሩ ችግሮች ተለይተው በመታወቃቸውና የሠራተኛው ውሳኔ ሰጪነት በማጎልበት ለጥራት ልዩ ትኩረት በመስጠትና ወጪ ቆጣቢ የአሰራር ስልት በመቀየስ በአዲስ መንፈስ ለተሻለ ምርታማነት ሰፊ መነቃቃት መጀመሩንም አስታውቀዋል።የመተሃራ ስኳር ፋብሪካ ህዝብ አደረጃጀት፣ ህዝብ ግንኙነትና ማህበራዊ ጉዳዮች ሃላፊ አቶ ሲሳይ ደርበው በበኩላቸው በፋብሪካው ሠራተኞች ዘነድ የነበረው የአስተሳሰብ ችግር በመስተካከሉ፣ የመለዋወጫ አቅርቦት ችግር በመፈታቱና በሠራተኛውና በማኔጅመንቱ መካከል የጋራ መግባባት በመፈጠሩ ፋብሪካው እቅዱን ለማሳካት በቁርጠኝነት እየሰራ መሆኑን ተናግረዋል።እንደ ኢሬቴድ ዘገባ ከመተሃራ ስኳር ፋብሪካ ሰራተኞች መካከል አቶ ወንድሙ ሰንበቶ፣አቶ ጌታቸው ባንትይዋል፣ ወይዘሮ ውቤ ካሳና አቶ ጉልማ ሰቦቃ የታላቁን መሪ የአቶ መለስ ዜናዊ ራዕይ ለማሳካት በየተሠማራንበት የስራ መስክ ሁሉ ጠንክረን በመስራት የፋብሪካችንን ምርታማነት እናሳድገዋለን ብለዋል ሲል ኢዜአ ዘግቧል።